א. אירועים כלליים - 2010–2015

	2010

	17.01
	
	בתאונת דרכים קטלנית בצומת בארי (דרך מס' 232) נהרגו שלושה בני אדם בעקבות התנגשות חזיתית בין שתי מכוניות. הכביש נחסם לתנועה.

	20.01
	
	בשל מזג האוויר הסוער נחל הגעתון עלה על גדותיו והציף רחובות בנהרייה. הגשמים גרמו לקריסת בתים בחיפה, ובחרמון ירד שלג. כמו כן, גשר ניצנה קרס ודרך מס' 211 נחסמה באזור נחל ניצנה. דרך מס' 222 נסגרה בין רביבים לצאלים. דרך מס' 90 נסגרה בין אזור מלונות ים המלח לעין גדי. דרך מס' 40 נסגרה בין עין עבדת למצפה רמון.

	21.02
	
	במשך 6 שעות נחסמה התנועה בכביש החוף (דרך מס' 2) ממחלף קיסריה עד מחלף אולגה לכיוון דרום, בשל משאית שהתהפכה.

	22.02
	
	בתאונת דרכים סמוך לצומת הערבה (דרך מס' 25) נהרגו חמישה בני משפחה. זירת התאונה נחסמה לתנועה.


	05.03
	
	בהתנגשות בין שני ג'יפים ליד עפרה (דרך מס' 60) נהרגו שישה בני משפחה פלסטינית.

	07.03
	
	ארבעה הרוגים בתאונה קטלנית בצומת הנגב (דרך מס' 40), בין משאית לשלושה כלי רכב פרטיים. 

	11.03
	
	איילון צפון (דרך מס' 20) ודרך מס' 1 נחסמו בין 09:00 ל-11:00, לסירוגין, בגלל ביקורו של סגן נשיא ארצות-הברית.

	26.03
	
	מעבר לשעון קיץ.

	27.03
	
	הגשמים העזים שירדו בסוף השבוע גרמו לזרימה חזקה ולשיטפונות בנחלים שונים בדרום. בעקבות הצפתו של נחל צין בנגב נסגרה לכמה שעות דרך מס' 40 בין מצפה רמון לשדה בוקר. גם דרך מס' 211, בין צומת טללים לניצנה, נסגרה לתנועה בסוף השבוע בשל הצפתו של נחל ניצנה. גשר צאלים בדרך מס' 234 נסגר לתנועה לאחר שנחל הבשור עלה על גדותיו.

	27.04
	
	משרד התחבורה והבטיחות בדרכים שלח הזמנות ל-30 אלף בעלי רכב המחזיקים במכונית ישנה, משנת ייצור 1990 ומטה, למסור את רכבם למגרש גריטה ולקבל תמורתו 3,000 שקלים במזומן.

	02.05
	
	300 אלף חוגגים נהרו במוצאי שבת להר מירון לרגל ההילולה של רשב"י. צירי תנועה באזור הר מירון נחסמו לתנועה עד יום א' בערב.

	13.05
	
	בתאונת דרכים בכביש עכו-כרמיאל (דרך מס' 85) נהרגו חמישה בני אדם ו-27 נפצעו, בהתנגשות בין אוטובוס למשאית. 

	22.05
	
	מכלית גז שהתהפכה גרמה לשיבושי תנועה כבדים בדרך מס' 5, ממורשה ועד גלילות, ובין מחלף התקווה לכיוון גלילות.

	06.06
	
	זמן הנסיעה בדרך מס' 1 מירושלים לתל אביב התקצר בעקבות העברת תנועת המשאיות לדרך מס' 443, בין השעות 6:30 ל-9:30 בבוקר.

	07.06
	
	נפתח לתנועה מחלף חולון מזרח, מדרך מס' 4 לבאים מדרום לכיוון העיר חולון.

	06.07
	
	נפתחה לתנועה דרך רוחב חדשה המחברת בין בנימינה דרום (דרך מס' 652) לדרך מס' 4.


	
	
	2010 (המשך)

	07.07
	
	אלפי צועדים שהשתתפו במסע המחאה של משפחת שליט גרמו לפקקים כבדים בדרך מס' 1 באזור שער הגיא ובהמשך בין מחלף עין חמד לכיוון מחלף הראל.

	09.07
	
	חברת דרך ארץ הכשירה נתיב ייעודי לכלי רכב כבדים, לאורך 3 ק"מ בדרך מס' 6, בין מחלף נחשונים למחלף בן שמן, לשני הכיוונים.

	18.07
	
	בתאונת דרכים קטלנית בצפון נהרגו שתי נשים לאחר שמשאית ורכב פרטי התנגשו בין צומת המוביל לרמת ישי (דרך מס' 77). הכביש נחסם לתנועה לשני הכיוונים.

	05.08
	
	רכבת שעשתה דרכה לתחנת הרכבת בקריית גת פגעה במיניבוס שהיה על המסילה סמוך לצומת גלאון (דרך מס' 353). בתאונה נהרגו שבעה מנוסעי המיניבוס.

	08.08
	
	נפתח לתנועה מחלף חולון מזרח (דרך מס' 4). כמו כן נפתחה רמפת היציאה מהעיר חולון לדרך מס' 4 לכיוון דרום.

	31.08
	
	ארבעה בני אדם נרצחו בפיגוע ירי בשעה שנסעו לכיוון היישוב בית חגי מדרום לחברון (דרך מס 60).

	12.09
	
	מעבר לשעון חורף. 

	24.09
	
	אלפי רוכבי אופניים השתתפו במרתון סובב ת"א-יפו. נתיבי איילון (דרך מס' 20) וצירי תנועה מרכזיים בעיר נחסמו למשך כמה שעות.

	04.10
	
	אלפי נהגים נתקעו בפקקי תנועה למשך שעות ארוכות בגלל פיצוץ בצינור מים בשדרות רוקח בתל אביב.

	01.11
	
	חובת הדלקת אורות ביום בדרכים לא-עירוניות.

	02.11
	
	נפתח נתיב תחבורה ציבורית חדש בדרך מס' 1 בקטע שבין מחלף אדומים למחלף הזיתים.

	09.11
	
	נפתחה לתנועה דרך מס' 77, מצומת ישי לצומת המוביל. הדרך דו-מסלולית ודו-נתיבית.

	01.12
	
	נפתח לתנועת כלי רכב גשר "אריאל שרון" בחדרה. הגשר מאפשר נסיעה רצופה מדרך מס' 2 מעל פסי הרכבת לכיוון מרכז העיר חדרה.

	02.12
	05.12
	שרפה ענקית ביערות הכרמל גבתה את חייהם של 44 בני אדם. נחסמו לסירוגין לתנועה קטעים בדרכים מס' 4 ומס' 2 בעקבות התפשטות האש. בנוסף נסגרו הדרכים שעולות מאוניברסיטת חיפה לכיוון הרכס, דרך מס' 721 מנשר ודרך מס' 672 משכונת דניה בחיפה לעספיא ומאליקים לדאלית אל-כרמל.

	12.12
	26.12
	תנועת הרכבת מתל אביב דרומה הופסקה בשל עבודות על המסילה.

	12.12
	
	סופות שלגים בחרמון, גשמים עזים מלווים בסופות רעמים ורוחות חזקות גרמו נזקים כבדים ברחבי הארץ, בעיקר בסמוך לחופי הים. דרך מס' 92 סובב כינרת נחסמה לתנועה סמוך לצומת סוסיתא לשני הכיוונים. 

	27.12
	
	נתיב האגרה ממחלף נתב"ג עד מחלף קיבוץ גלויות (13 ק"מ של כביש חד-מסלולי לצד דרך מס' 1) בכיוון לת"א נפתח לתנועה.


	
	
	2011

	02.01
	09.01
	שיבושים קשים בתנועת הרכבות, בעקבות השבתת קרונות שנשרפו. הרכבת סגרה קווים רבים. עומסים גדולים בדרכים הלא-עירוניות.

	06.01
	
	נפתח לתנועת כלי רכב מחלף שפרעם מערב על דרך מס' 79.

	09.01
	
	הופעל הנתיב המהיר לתל אביב בדרך מס' 1. מיזם הנתיב המהיר נועד להגביר את השימוש בתחבורה הציבורית ולהפחית את עומסי התנועה בכניסה למטרופולין תל אביב ובתוכו. הנתיב, שאורכו כ-13 קילומטרים, משמש לתחבורה ציבורית ולרכב שבו 4 נוסעים ויותר וכן לרכב פרטי בתשלום אגרה. בעלי רכב פרטי יכולים לחנות את רכבם חינם ולנסוע באמצעות הסעות לתל אביב.

	12.01
	
	נחנך הקטע המורחב הראשון בדרך מס' 90, שאורכו 18 ק"מ. קטע זה הורחב לשני נתיבים לכל כיוון. הקטע הראשון מגיע עד מכרות הנחושת בתמנע. בהמשך צפוי המיזם להגיע עד צומת הערבה. 

	20.01
	
	פתיחת צומת כפר אדומים וביטול צומת אלון. הסדרי התנועה החדשים הם שלב נוסף  בביצוע מיזם דרך מס' 1, צומת מישור אדומים-השומרוני הטוב, שישפר את הגישה ליישובים.

	25.02
	
	נפתח לתנועה מחלף חולון מזרח, מדרך מס' 4 לבאים מצפון. 

	08.03
	
	בשל הגשמים, עשרות אלפי נהגים נתקעו בפקקי ענק. בכל רחבי הארץ נרשמו עומסי תנועה כבדים, במיוחד בדרך מס' 5, בין מחלף קסם למחלף הכפר הירוק ובכביש גהה  (דרך מס' 4).

	13.03
	
	בעקבות פיגוע רצחני באיתמר בליל שבת יצאו מאות אנשים להפגין ולחסום צמתים ברחבי הארץ. הכניסה לירושלים נחסמה לפנות ערב לסירוגין ובאותה שעה נחסם גם צומת ניר עם. הפגנות היו גם בצומת רעננה (דרך מס' 4) ובצומת הכניסה לרמלה. צומת קריית ארבע (דרך מס' 60) נחסם לתנועת כלי רכב. 

	19.03
	
	כשישים פצצות מרגמה שנורו לעבר יישובים הגובלים ברצועת עזה, גרמו לפציעת שני תושבים באורח קל ולנזקים כבדים לרכוש. התושבים שהו במרחבים המוגנים במשך כמה שעות. 

	31.03
	
	מעבר לשעון קיץ.

	23.04
	
	בתאונת דרכים בדרך מס' 6, סמוך למחלף אייל, נפצעו 46 נוסעים. נהג אוטובוס איבד שליטה על ההגה, האוטובוס התהפך ועשרות פצועים נלכדו בתוכו. דרך מס' 6 נסגרה לתנועה למשך יותר משעתיים בשני הכיוונים.  

	11.05
	
	עובדי רכבת ישראל השביתו את תנועת הרכבות בכל רחבי הארץ, על רקע המאבק נגד הפרטת החברה.

	12.05
	
	בהתנגשות בין אוטובוס למכונית פרטית בערבה (דרך מס' 90), סמוך לגרופית, נהרגו ארבעה בני אדם. כביש הערבה נחסם לתנועה בשני הכיוונים סמוך למקום התאונה.

	24.05
	
	בתאונת דרכים קשה בין אוטובוס למשאית בדרך מס' 1, סמוך למחלף בן שמן, אדם נהרג ו-32 בני אדם נפצעו. הירידה מדרך מס' 1 לבן שמן נסגרה לתנועה. דרך מס' 1 נותרה  פתוחה, אך עומסי תנועה כבדים נוצרו במקום.

	14.06


	
	נפתח לתנועת כלי רכב צומת פוריידיס החדש, בצומת הדרכים מס' 4 ומס' 70. בנוסף, דרך מס' 70, בקטע שבין דרך מס' 2 לדרך מס' 4, נפתחה לתנועה דו-מסלולית ודו-נתיבית לשני הכיוונים.  


	
	
	2011 (המשך)

	13.07
	
	נפתח לתנועה מחלף אם המושבות מעל כביש גהה (דרך מס' 4), בקטע שבין צומת ז'בוטינסקי לצומת מורשה. המחלף החדש מחבר בין פתח-תקווה, בני ברק, רמת-גן ותל אביב.

	18.07
	
	נפתח לתנועה מחלף המוביל. המחלף, שכולל גשר באורך של  120 מטר מעל דרך מס' 79, מחליף את הצומת הפקוק במפגש של דרך מס' 77 (בין צומת ישי לטבריה) עם דרך מס' 79 (בין הקריות לנצרת). 

	03.08
	04.08
	פתיחת הגשרים במחלף סומך מעל דרך מס' 79 לתנועת כלי רכב.

	18.08
	
	מתקפת טרור ליד אילת: מחבלים ביצעו פיגוע משולב בכמה מוקדים בדרך מס' 12 הסמוכה לאילת, ליד הגבול עם מצרים. שבעה ישראלים נרצחו בפיגוע וכ-30 נפצעו. בעקבות ההתקפה נחסמו כל הדרכים לאילת וממנה. דרך מס' 12 נסגרה לכמה חודשים לצורך בניית גדר.

	19.08
	30.11
	תקופת הרצה של הרכבת הקלה בירושלים. בתקופה זו הנסיעות נפתחו לקהל הנוסעים ללא תשלום, לכל אורך הקו. 
	
	(המשך)

	29.08
	
	שמונה בני אדם נפצעו בפיגוע דריסה ליד "האומן 17" בתל אביב. מחבל שגנב מונית דרס כמה בני אדם, יצא מהרכב ודקר אנשים נוספים. 

	03.09
	
	450 אלף מפגינים יצאו לרחובות ודרשו צדק חברתי, בתל אביב, בירושלים, בחיפה  ובבאר-שבע.

	21.09
	
	שיבושים בתנועת הרכבות: עובדי הרכבת פתחו בעיצומים ולא אפשרו לרכבות לצאת בזמן, בשל כוונת הרכבת למסור את תחזוקת הקרונות החדשים לקבלן חיצוני.

	01.10
	
	מעבר לשעון חורף.

	10.10
	
	סמוך למחלף השלום באיילון דרום (דרך מס' 20), נחסמה הדרך בשל מטען שנפל ממשאית והוסיף לעומס בשעות הערב.   

	01.11
	
	חובת הדלקת אורות ביום בדרכים לא-עירוניות.

	24.11
	
	בעקבות פיצוץ צינור מים בין רחוב ארלוזורוב לדרך נמיר נהגים רבים נתקעו בפקקים בתל אביב.

	01.12
	
	תחילת הנסיעות בתשלום ברכבת הקלה בירושלים.

	04.12
	
	נוסעים רבים שהיו בדרכם לירושלים מצאו עצמם תקועים בפקק ענק שנגרם בשל אוטובוס "אגד" שעלה באש בדרך מס' 1, ליד מחלף נווה אילן. הכביש נחסם חלקית לתנועה לכיוון מזרח.

	07.12
	
	נפתח מחלף ביר אל מכסור החדש בדרך מס' 79. 


	
	
	2012

	01.01
	
	פקקי תנועה כבדים נגרמו אחר הצהריים בדרך נמיר (דרך מס' 2) בתל אביב, כתוצאה מפיצוץ צינור מים.

	21.01
	
	עקב תאונת דרכים קטלנית בכביש החוף (דרך מס' 2) נוצרו שיבושי תנועה קשים. 

	22.01
	
	שלג ברמת הגולן וגשם ברחבי הארץ. בעקבות שיטפונות נסגרה דרך מס' 90 בקטע שבין עין גדי למלונות ים המלח, ובמועצה אזורית אשכול נסגר קטע דרך מס' 232 באזור גשר צאלים.

	16.02
	
	אוטובוס שהסיע מורות וילדים פלסטינים התנגש במשאית סמוך לכיכר אדם ליד מחסום א-ראם (דרך מס' 60), התהפך ועלה באש. עשרה הרוגים וכ-40 פצועים. עומסי תנועה כבדים נוצרו במקום.

	18.2
	
	בשל מזג האוויר הסוער שגרם להצפת נחל צאלים נחסמה דרך מס' 90, בין מצוקי דרגות למלונות ים המלח. כמו כן, בעקבות קריסת עצים על הכביש, דרך מס' 977 נסגרה לתנועה מצומת גומא עד כפר בלום ודרך 918 מלהבות הבשן ועד היישוב שמיר. בעקבות השלג שהצטבר על הכביש נסגרו כמה דרכים נוספות בצפון: דרך מס' 99 ממפל סער עד מסעדה, דרך מס' 989  ממפל סער עד נווה אטיב, דרך מס' 978 מצומת ווסט עד מסעדה. בנוסף, דרך מס' 886, בין קיבוץ יפתח למשגב עם, נחסמה לתנועה בשל קרח על הכביש.

	29.02
	02.03
	דרך מס' 90 נחסמה לתנועה בשל  השיטפונות באזור עין גדי. בעקבות סופת שלגים בגולן נחסמו כל הצירים המרכזיים לצפון רמת הגולן וכן הצמתים האלה: השריון, ווסט, מפל סער ועין זיון. 

	04.03
	
	מצלמות המהירות החדשות החלו להנפיק דוחות. המצלמות מתעדות כלי רכב שנוסעים במהירות מופרזת ו/או חוצים את הרמזור באור אדום.

	14.03
	
	כמאה אלף איש הגיעו לבני ברק להלוויית אדמו"ר. הרחובות בבני ברק מקריית ויז'ניץ עד בית העלמין  נסגרו לתנועה.

	26.03
	
	דרך מס' 12 מצומת סיירים עד מחסום נטפים נפתחה לתנועת אזרחים, שבועיים וחצי לאחר שנסגרה בעקבות התראה חמורה לפיגוע.

	30.03
	
	מעבר לשעון קיץ.

	26.06
	
	שתי שרפות גדולות התחוללו סמוך למוצא עילית ולקיבוץ מעלה החמישה. המשטרה סגרה לתנועה את כביש תל אביב-ירושלים (דרך מס' 1) בשני הכיוונים באזור השרפה. 

	29.06
	
	נפתח לתנועה מחלף שעריה-מכבית מזרח. רמפת המחלף המחברת בין דרך מס' 40 לבאים מצפון לדרך מס' 471  (לנוסעים מערבה) נפתחה לתנועת כלי רכב.  

	02.07
	
	ארבעה בני אדם נפצעו לאחר שצינור שהוביל חומצת מלח התפוצץ ליד מחצבה מדרום לעין יהב. בעקבות הפיצוץ נחסמה לתנועה דרך מס' 90. 

	12.07
	
	דרך מס' 1 באזור קריית יערים לכיוון ירושלים נחסמה לתנועה עקב משאית שעלתה באש. לזמן קצר נחסם גם הנתיב הנגדי לכיוון תל אביב ועומסי תנועה כבדים נוצרו במקום. כמו כן, עשרות מפגינים חסמו את נתיבי איילון (דרך מס' 20) במכוניותיהם וגרמו לעומס כבד ממחלף השלום עד חולון לנוסעים צפונה.

	16.07
	
	שיבושי תנועה כבדים בגוש דן בעקבות חפץ חשוד בתחנת משטרת מסובים. במהלך האירוע נסגרה דרך מס' 461. כתוצאה מכך נוצרו פקקים כבדים בדרך  מס' 4 וכן באזור סביון ויהוד.

	30.07
	
	בהתנגשות בין מכונית פרטית לאופנוע בנתיבי איילון, רוכב האופנוע הועף לנחל איילון ונפצע קשה. בעקבות התאונה נחסמו בנתיבי איילון (דרך מס' 20) שני מסלולי הנסיעה, דבר שגרם לפקקי תנועה כבדים.


	
	
	2012 (המשך)

	23.08
	
	בשל עבודות של חברת החשמל בשיא העומס נוצר פקק גדול בנתיבי איילון (דרך מס' 20). 

	04.09
	
	בהתנגשות בין משאית למכונית פרטית באזור השרון נהרגו שני בני אדם. כתוצאה מהתאונה, דרך מס' 444 נחסמה זמנית לשני הכיוונים.

	13.09
	
	החלה הפעלה ניסיונית של נתיב חדש לתחבורה ציבורית בדרך מס' 2, בקטע שבין מחלף פולג למחלף כפר שמריהו.

	23.09
	
	מעבר לשעון חורף.

	01.11
	
	חובת הדלקת אורות ביום בדרכים לא-עירוניות.


	09.11
	11.11
	גשמים עזים שירדו בסוף השבוע גרמו לקריסת עצים על מכוניות ולסגירת כבישים. כמות הגשמים הגדולה גרמה הצפות קשות בעיר אילת. כתוצאה מכך נסגרה דרך מס' 90, ובתי המלון הדרומיים נותקו מהעיר למשך שעות רבות. 

	10.11
	
	בהמשך לירי של טיל נגד טנקים מהרצועה שממנו נפצעו ארבעה חיילים, נורו עוד עשרות רקטות קסאם וטילי גראד אל יישובי הדרום.

	14.11
	21.11
	במהלך מבצע "עמוד ענן" נורו רקטות גם לכיוון תל אביב (ראשון לציון), כאשר עיקר הירי כוון לעבר חבל אשכול, אשדוד, אשקלון, קריית גת, קריית מלאכי, נתיבות ובאר-שבע. יותר מ-1,500 רקטות נורו. 5 ישראלים נהרגו ויותר מ-500 נפצעו. נרשמה האטה בפעילות התחבורתית בדרום ובנגב. 

	16.11
	
	מחלף יגור נפתח חלקית לנוסעים מכיוון נשר לכיוון צפון והנסיעה התאפשרה על הגשרים החדשים דרך שני הצמתים החדשים. לכיוון יקנעם ותל אביב הנסיעה התאפשרה דרך הצומת החדש שממוקם דרומית לצומת הישן שבוטל. 

	28.11
	
	אוטובוס "אגד" נפגע מברזלים שניתזו ממשאית בדרך מס' 6, בין מחלף קסם לחורשים. כתוצאה מהתאונה אדם נהרג ו-14 בני אדם נפצעו, אחד מהם אנוש. נתיב הנסיעה מצפון לדרום בדרך מס' 6 באזור התאונה נסגר לתנועה.



	2013 

	04.01
	10.01
	שלג בחרמון וגשמים עזים שגרמו לזרימה חזקה ולשיטפונות בנחלים שונים בארץ. נחל איילון עלה על גדותיו וחסם את התנועה לשעות רבות. כל הצירים המרכזיים לירושלים ולצפון רמת הגולן נחסמו בעקבות סופת שלגים. כבישים רבים ברחבי הארץ נחסמו לתנועה בשל מזג האוויר הסוער. דרך מס' 1 נסגרה לשני הכיוונים מגינות סחרוב ועד מחלף בן שמן. דרך מס' 443 נחסמה ממודיעין לירושלים, דרך מס' 89 נחסמה באזור מירון וכן מעין זיתים לכיוון צפת ודרך מס' 90 נחסמה באזור נחל בזק. 

	20.02
	
	הנתיב המהיר בדרך מס' 1, לכיוון תל-אביב נחסם לתנועה באזור מחלף שפירים, בגלל אוטובוס שעלה באש. בעקבות שרפת האוטובוס נתקעו מאות כלי רכב, שלא יכלו לזוז שעות רבות.

	06.03
	
	מחלף יגור, במפגש הדרכים 70, 75 ו-752, נפתח לתנועה. המחלף מקצר את זמני הנסיעה בין חיפה והקריות לבין כביש חוצה ישראל, הגליל והעמקים.

	19.03
	
	נפתחה לתנועה דרך מס' 79 בקטע שבין מחלף ביאליק על דרך מס' 22 לבין הצומת עם דרך מס' 79 – שד' ההסתדרות.

	20.03
	22.03
	עקב ביקור נשיא ארצות הברית נסגרה דרך מס' 1 לסירוגין. 

	25.03
	
	דרך מס' 22 (עוקף קריות) נפתחה לתנועה מלאה. עוקף קריות ישמש דרך לא-עירונית מהירה בין חיפה לצפון הקריות, עכו ונהרייה.

	28.03
	
	מעבר לשעון קיץ.

	10.04
	
	שישה בני אדם נהרגו וחמישה עשר נפצעו בתאונת דרכים באזור נשר (דרך מס' 4). נהג משאית איבד שליטה והתנגש בשמונה כלי רכב. האזור נסגר לתנועה ובמקום הורגשו עומסי תנועה כבדים.

	17.05
	
	בתאונת דרכים בין שני כלי רכב, סמוך למחלף בר אילן (דרך מס' 4) נפצעו שני בני אדם באורח קשה. במקום נוצרו שיבושי תנועה כבדים.

	20.05
	
	נתיבי איילון נסגרו בלילה לתנועה לשני הכיוונים בין גנות לגלילות, עקב עבודות תשתית של חברת החשמל. 

	11.07
	
	הרוג ופצוע אנוש בתאונה בין משאיות בדרך מס' 6, בין מחלף קסם לנחשונים. עקב התאונה נחסמו שני נתיבים לכיוון דרום ובאזור נוצרו עומסי תנועה כבדים בשני הכיוונים.

	04.08
	
	ארבעה הרוגים ועשרות פצועים בתאונת דרכים בין משאית שחנתה בשול לאוטובוס עמוס בנוסעים. דרך מס' 6 נסגרה לתנועה לשני הכיוונים בין שורק לקריית גת.

	20.08
	
	נפתח לתנועה מחלף גולני. במחלף מצטלבות דרך מס' 77, שמובילה מאזור חיפה לטבריה, ודרך מס' 65 שמובילה באזור חדרה לצומת קדרים שבגליל העליון.

	02.09
	
	נפתח נתיב חדש בדרך מס' 20, המחבר בין דרך 431 למחלף חולון.

	15.09
	
	דרך מס' 1 נסגרה לסירוגין בשל ביקור ג'ון קרי בארץ.

	01.10
	
	בתאונת דרכים בדרך מס' 6 באזור מחלף ניצני עוז משאית דרסה נהג אשר החליף גלגל בצד הדרך וגרמה למותו. במקום נוצרו עומסי תנועה כבדים.

	07.10
	
	בעקבות הלווייתו של הרב עובדיה יוסף הורגשו עומסי תנועה בדרכים הלא-עירוניות לכיוון ירושלים, דרכים מס' 1, 4, 5, 6, 443 ו-444, בשעות הצהריים עד הלילה. בנוסף חסמה המשטרה את הכניסה לעיר לכלי רכב פרטיים מגינות סחרוב.

	
	
	

	
	
	2013 (המשך)

	19.10
	
	בתאונת דרכים בין מחלף שורש לבין שער הגיא נפצעו שני בני אדם בינוני ושישה קל, לאחר ש-20 כלי רכב ובהם אוטובוס התנגשו זה בזה. דרך מס' 1 נחסמה לתנועה למשך שעתיים. בעקבות חסימת הדרך, נרשמו עומסי תנועה כבדים.

	27.10
	
	מעבר לשעון חורף.

	01.11
	
	חובת הדלקת אורות ביום בדרכים לא-עירוניות.

	05.11
	07.11
	בשל ביקורו של שר החוץ האמריקני נסגרה לסירוגין  דרך מס' 1 מירושלים לתל-אביב.

	12.12
	17.12
	סופה עזה בכל רחבי הארץ. מזג האוויר הסוער הביא עמו שלג שירד ברמת הגולן, בהרי הגליל, בירושלים וכן בהרי יהודה ובשומרון. דרכים רבות נחסמו בשל שלג, קרח והצפות. דרך מס' 1, דרך מס 443, דרך מס' 90 בין עין בוקק לנחל דרגות בשל שיטפונות, גם דרך מס' 234 מצאלים לאורות בשל הצפה בנחל הבשור, דרך מס' 375 מחוסאן עד צור הדסה, דרך מס' 978 מאל-רום לכיוון מסעדה.

	15.12
	
	דרך מס' 443 ודרך מס' 1 נפתחו לתנועה לשני הכיוונים, לאחר שהיו סגורים במשך כ-60 שעות עקב נזקי השלג. פתיחתם התאפשרה לאחר שפונו מאות כלי רכב שנתקעו בפקק.

	19.12
	
	נחסמה לתנועה דרך מס' 1 מנווה אילן לכיוון ירושלים עקב אוטובוס שעלה באש.

	
	
	

	
	
	

	
	
	


	
	
	2014 

	02.03
	
	מאות אלפי חרדים הפגינו נגד גיוס בני ישיבות לצה"ל. כתוצאה מההפגנה היו שיבושי תנועה חמורים בירושלים. דרך מס' 1 נחסמה לתנועה למכוניות פרטיות. 

	17.03
	
	גשמים ועבודות בכביש גרמו להיווצרות בורות בדרך מס' 1. במסלול העלייה לירושלים נחסם לתנועה נתיב אחד וגרם לפקקים קשים שנמשכו כל הבוקר. המשטרה הפנתה את התנועה לדרכים חלופיות.

	27.03
	
	מעבר לשעון קיץ.

	08.05
	
	גשמים עזים ירדו ברחבי הארץ ובעיקר בדרום. דרכים רבות בנגב נחסמו בעקבות שיטפונות והצפת נחלים. דרך מס' 90 נחסמה מצומת הערבה לכיוון צפון, דרך מס' 222 בין רביבים לצאלים נחסמה. בנוסף, נחסמו דרך 258 מצפית לחתרורים, דרך מס' 31 בצומת חתרורים וכמו כן הדרך בין ערד לצד המערבי של מצדה (דרך מס' 3199).

	07.06
	
	הרוג ושלושה פצועים בתאונת דרכים במחלף חמד (דרך מס' 1). רכב פרטי התנגש בחלקה האחורי של משאית. עומסי תנועה כבדים נוצרו באזורים הסמוכים למקום התאונה.

	17.06
	
	שתי שרפות השתוללו באזור ירושלים. שרפה שהשתוללה באזור אבו-גוש הובילה לסגירתה של דרך מס' 1 ולפקקים גדולים שהשתרכו בכניסה וביציאה מהעיר.

	21.06
	
	שני מפעלים עלו בלהבות בשרפה שפרצה באזור התעשייה בקיסריה. תושבי האזור הסמוכים נותרו סגורים בבתיהם.

	24.07
	
	נפתח לתנועה הקטע המערבי של דרך מס' 9 החדש. הדרך החדשה תחבר בין הדרכים 4 ל-6 באזור חדרה ויישובי עמק חפר ותשמש דרך מהירה חדשה באזור הצפון.

	04.08
	
	ארבעה הרוגים ופצועים רבים בתאונה בין אוטובוס לבין משאית במחלף שורק. בעקבות התאונה דרך מס' 6 נחסמה לתנועה ממחלף שורק ועד למחלף קריית גת לכיוון צפון ודרום.

	08.07
	26.08
	מבצע "צוק איתן". במהלכו נורו טילים לעבר עוטף עזה, יישובי הדרום, השפלה וגוש דן, ולעתים אף לאזורים כמו השרון, זכרון יעקב, דימונה וירושלים. 72 ישראלים נהרגו - 67 מהם חיילים. בזמן המבצע נסגרו דרכים בעוטף עזה. 

	18.08
	
	הופסקה תנועת קו הרכבת שבין שדרות לאשקלון, מחשש שטילי נ"ט מעזה יפגעו ברכבת שנוסעת בקו חשוף אל מול רצועת עזה. 

	24.08
	
	נפתחה לתנועה דרך מס' 70. הדרך הישנה לכיוון זכרון יעקב הורחבה והפכה לדו-נתיבית ודו-כיוונית. 

	04.09
	
	נפתח קטע בדרך מס' 85 שבין צומת עמיעד לקדרים. התנועה הועברה לשני נתיבים חדשים שנסללו דרומית לכביש הקיים, ועוברים על גשרים חדשים מעל נחל עמוד ונחל עכברה. 

	19.10
	
	סופות גשמים באזורים רבים ברחבי הארץ גרמו לשיבושים באספקת החשמל ולפקקי תנועה ממושכים בכביש החוף (דרך מס' 2). 

	11.10
	
	תאונת דרכים קטלנית סמוך לצומת חתרורים בדרום (דרך מס' 31). שני הרוגים ושני פצועים קשה. במקום נוצרו פקקי תנועה גדולים. 

	01.11
	
	מעבר לשעון חורף.

	01.11
	
	חובת הדלקת אורות בדרכים בין-עירוניות בכל שעות היממה על כל כלי הרכב עד 
31.03.2015.

	
	
	


	
	
	2014 (המשך)

	06.11
	
	בעקבות דליפת גז אמוניה ממפעל בעמק חפר, כביש תל-אביב חיפה הישן (דרך מס' 4) נחסם לתנועה מצומת כפר הרא"ה צפונה, ומצומת דרך מס'  9 דרומה. אלפי נוסעים נתקעו בפקקים ותושבי היישובים הסמוכים התבקשו להסתגר בבתיהם במשך שעות ארוכות.

	06.11
	
	מחלף פרדיס נפתח לתנועה. המחלף כולל גשר באורך 150 מטר החוצה מעל דרך מס' 70. 

	12.11
	
	נתיב התחבורה הציבורית ברחוב ז'בוטינסקי בפתח-תקווה נסגר לתנועה, לאחר שארעו בו תאונות רבות שבהם היו מעורבים הולכי רגל.

	27.11
	
	נפתחה לתנועה הכניסה הצפונית ללוד ולפרק התעשייה מדרך מס' 40. הדרך החדשה תשמש שער כניסה חדש לעיר לוד. 

	03.12

	04.12
	דרך מס' 90 נחסמה לתנועה למשך שעות ארוכות מבאר אורה שבערבה עד קטורה בשני הכיוונים בעקבות פגיעה בצינור נפט של קצא"א (קו צינור אילת-אשקלון) ודליפת אלפי קוב של נפט גולמי.

	04.12
	
	נפתח קטע נוסף בכביש בגין דרום בירושלים (דרך מס' 50), מצומת גולומב ועד לתחנת הרכבת מלחה. התקווה היא שפתיחת הכביש תוביל להקלה משמעותית בעומסי התנועה. עתה מתאפשרת זרימת תנועה מצפון העיר לדרומה בשני הכיוונים ללא רמזורים.

	10.12
	
	משאית גרר עמוסת מכוניות שהגיעה לאזור מחלף דניאל (שבו מתפצלת הדרך לדרך מס' 1 לכיוון ירושלים ולדרך מס' 6 לכיוון דרום), התנגשה במיכלית שהובילה חומר דליק. נהג הגרר נהרג. כתוצאה מהתאונה פרצה שרפה ונסגרו למשך שעות ארוכות דרך מס' 6 ודרך מס' 1. התנועה הופנתה לדרכים חלופיות דבר שגרם לעומסי תנועה כבדים באזור. 

	21.12
	
	נפתח לתנועה נתיב שלישי בדרך מס' 6, בקטע שבין מחלף באקה ג'ת לעירון. הקטע הצפוני משלים הוספת נתיב שלישי בשני הכיוונים לאורך 60 קילומטרים בכביש חוצה ישראל, ממחלף בן שמן ועד עירון.

	
	
	



	2015 

	07.01
	09.01
	סופת גשמים ושלגים ברחבי הארץ. מזג האוויר גרם לחסימת כבישים ולביטול לימודים. דרך מס' 1 ממחלף סחרוב לשער הגיא ודרך מס' 443 ממחסום מכבים למחסום עופר נחסמו בשני הכיוונים. בצפון הארץ נחסמו כמה צירים מרכזיים: דרך מס' 87 מצומת המפלים לרמת הגולן, דרך מס' 89 ממירון לצפת ומפילון לצפת, דרך מס' 91 מהשיריון לעין זיוון, דרך מס' 98 מרמת מגשימים למסעדה ודרך מס' 99 ממפל סער לרמת הגולן. 

	22.01
	
	במסגרת סלילת המשכו של כביש חוצה ישראל, דרך מס' 6 – בדרום, ממחלף מאחז לצומת שוקת, נפתח הקטע הראשון שבין להבים מזרח ללקיה. קטע זה יחליף את דרך  31 הקיימת, בשלב ראשון על מסלול אחד ויהווה בהמשך חלק מדרך מס' 6. 

	03.02
	
	משאית שהובילה טרקטור התנגשה באוטובוס סמוך לצומת להבים. שמונה נשים נהרגו בתאונה ו-29 פצועות. דרך מס' 31 באזור התאונה נחסמה לתנועה. 

	15.02
	
	רכבת ישראל פתחה את התחנה ה-55 במספר בעיר נתיבות, ומרחיבה את קו הנגב שיקצר באופן משמעותי את זמני הנסיעה בין הפריפריה למרכז.

	20.02
	21.02
	סופת גשמים עזה בכל רחבי הארץ גרמה לשיטפונות בנחלים בעיקר במדבר יהודה ובנגב. דרך מס' 90 נחסמה מעין בוקק לצומת מצוקי דרגות ומצומת הערבה לנווה זוהר. כמו כן, נחסמו דרך מס' 234 באזור גשר צאלים, דרך מס' 40 משדה בוקר למצפה רמון, דרך מס' 222 באזור רביבים ודרך מס' 258 מצומת תחרורים לצומת צפית. 

	22.03
	
	נפתחה לתנועה דרך מס' 2 המחודשת בקטע מחלף נתניה – מחלף חבצלת.

	27.03
	
	מעבר לשעון קיץ.

	29.03
	
	נפתח לתנועה מחלף נווה אילן חדש שיאפשר תנועה ישירה, מהירה וללא רמזורים לכל הכיוונים, מדרך מס' 1 לקריית יערים ויישובי הסביבה. המחלף צפוי להפחית את עומס התנועה באזור.

	02.04
	
	נפתח לתנועה שלב א' במחלף נחל עמוד החדש, בכביש מס' 65/85 – גולני – עמיעד.

	03.05
	
	אלפי מפגינים צעירים בני העדה האתיופית חסמו את נתיבי איילון (דרך מס' 20). כתוצאה מכך, נרשמו עומסי תנועה  כבדים גם בדרך מס' 1 ממחלף נתב"ג עד למחלף גנות, בדרך מס' 4 לדרום מצומת גהה לאלוף שדה וממחלף השבעה עד לגשר ראשון לציון.

	18.05
	21.05 
	נפתח לתנועה קטע חדש בין מחלף שורש למחלף עין חמד בדרך מס' 1 החדשה, שלושה ימים לאחר מכן נפתח הקטע שבין מחלף עין חמד לשורש.

	21.05
	
	נפתח קטע נוסף של דרך מס' 31 ממבואות ערד ועד צומת נבטים. 

	25.07
	
	שריפה גדולה ביער הנשיא וביער אשתאול הסמוכים לבית שמש. דרך מס' 44 נסגרה לתנועה למשך כמה שעות, נסגרה גם דרך מס' 38, ולפרק זמן קצר נסגרה דרך מס' 1 כדי לאפשר תנועה מהירה של כבאיות.

	23.08
	
	הרוג ושני פצועים קשה בהתנגשות בין משאית למכונית פרטית בקטע בדרך מס' 1  שבין  שער הגיא ללטרון. כתוצאה מכך הקטע נחסם לתנועה ובאזור נוצרו עומסי תנועה כבדים.

	03.09
	
	נפתח לתנועה מחלף קמה. מחלף זה יאפשר ירידה ועלייה מקטע דרך מס' 6 החדש אל אזור בית קמה ללא רמזורים.

	14.10
	
	נפתח לתנועה גשר המוביל הארצי החדש ליד הכניסה לקיבוץ קדרים, בדרך מס' 65. פתיחת הגשר הינה חלק מפתיחת קטע כביש חדש. 

	20.10
	21.10
	נפתח לתנועה בשני הכיוונים מעבר הכביש מתחת לגשר האקולוגי הסמוך למחלף שורש, בדרך מס' 1 בקטע שבין שער הגיא לירושלים.

	25.10
	
	מעבר לשעון חורף.

	
	
	2015 (המשך)

	27.10
	
	נפתח לתנועה שלב א במחלף בית השיטה החדש. המחלף אמור לשפר את בטיחות משתמשי הדרך, ולהקל על ההשתלבות בתנועה.

	28.10
	
	שתי הרוגות בתאונה קטלנית מצפון למחלף קריית גת בדרך מס' 6. גלגל ניתק ממשאית ופגע ברכב שבו נסעו. בעקבות התאונה נסגר הכביש לתנועה מצומת קריית גת לכיוון צפון.

	01.11
	
	חובת הדלקת אורות בדרכים לא-עירוניות בכל שעות היממה של כל כלי הרכב עד 

31.03.2016.

	22.11
	
	שלושה בני אדם נהרגו ו-11 נפצעו בתאונת דרכים ליד פקיעין. מכונית פרטית ומיניבוס התנגשו חזיתית. בשל התאונה נחסם הכביש מחוסן לפקיעין.

	26.11
	
	אוטובוס שהסיע חיילים בדרך מס' 458, ליד היישוב רימונים שבאזור בנימין, פגע במעקה בטיחות והתהפך. כתוצאה מהתאונה  נהרגה אשה, שלושה נפצעו בינוני ו-36 נפצעו קל. הכביש נחסם זמנית לתנועה מצומת  גדעון לצומת מגדלים.

	30.11
	
	נפתח לתנועה שלב א במחלף נבות-גדעונה. המחלף יקל על עומסי התנועה ויאפשר השתלבות מהירה בדרך מס' 71.

	13.12
	
	דרך מס' 90 נחסמה לתנועה למשך חמש שעות, בין מלונות ים המלח לעין גדי בעקבות זרימה חזקה בנחל חבר. 

